Vermeende transitorower by sy wegkruipplek gevang(Foto verskaf deur die Valke) ŉ 34-jarige man sal binnekort in die Palm Ridge-landdroshof in Gauteng verskyn op aanklag van die besit van vermoedelik gesteelde eiendom. Ao. Bonnie Nxumalo, woordvoerder van die direktoraat van prioriteitsmisdaadondersoeke (die Valke), sê twee lasbriewe van inhegtenisneming is uitgevoer by ŉ residensiële eiendom in Brackendowns, Alberton. Die span het bestaan uit lede van die Valke, misdaadintelligensie, Tracker Connect, die Johannesburgse honde-eenheid, Gautengse hoofwegpatrollie, Badboyz Security en die ICB-Insurance-misdaadburo. “Die verdagte is gesoek in verband met ŉ transitorooftog en moord wat in Junie 2018 in Letsitele in Limpopo plaasgevind het, en nog ŉ transitorooftog in April 2018 in Burgersfort, Limpopo.” Tydens die inhegtenisneming is ŉ Nissan Navara, wat verlede maand in Marikana, Noordwes, as gesteel aangemeld is, geskut. Beamptes het ook beslag gelê op ŉ skootrekenaar, selfone, verskeie nommerplate en registrasiedokumente wat vroeër vanjaar in Mmabatho (Noordwes) gesteel is. Die verdagte sal ná sy verskyning in die hof na Limpopo vervoer word waar hy formeel aangekla sal word in verband met die twee transitorooftogte en moord.